波蘭有架載滿朱古力嘅貨車喺公路意外翻側,令到成條路都係香噴噴嘅液態朱古力~
平時交通意外就咁吊走架車就得,但今次消防員就好唔得閒。因為朱古力冷卻後會變得更難清理,所以消防員就要不停用熱水融化朱古力,仲要防止朱古力再次冷卻。
根據外媒報導,今次交通意外發生喺朝早,懷疑司機撞到路邊圍欄而引致意外。消防員Bogdan Kowalski表示今次雙向交通都受到影響,而且情況比較棘手,部分地方被較厚朱古力覆蓋,佢哋需要出動重型機械將其鏟起,比平時需要多幾個鐘頭清理現場。
受影響嘅現場人員可能心情麻麻,但網民就好興奮,仲話要去現場幫手舔乾淨條路~
其實呢個係咪另類朱古力廣告,睇睇下好想食朱古力呀~
圖片及資料來源:Unilad
撰者:Yee